भारतीय सिनेमा में इस अद्भुत और करिश्माई तकनीक का उपयोग विदेशियों के द्वारा अथवा विदेशियों की मदद से होता आ रहा था. सिर्फ और सिर्फ भारतीय तकनीशियनों द्वारा पूरी लम्बाई की पहली फिल्म का निर्माण सन् 1913 में किया गया. राजा हरिश्चन्द्र के नाम से पहला पूर्ण भारतीय चित्र निर्माण का श्रेय दादासाहब फाल्के को जाता है, जिन्होंने तमाम सारी आर्थिक कठिनाइयों से संघर्ष करते हुए भी इस पूर्णतः भारतीय फिल्म का निर्माण किया. चूँकि तत्कालीन सामाजिक परिस्थितियों के कारण कोई महिला फिल्मों में काम नहीं करना चाहती थी, यहाँ तक कि पेशेवर स्त्रियाँ भी फिल्मों में काम करना पसंद नहीं करती थीं. कुछ इस तरह की समस्या पुरुषों के साथ भी थी, वे उस समय मूँछों को कटवाना अपनी शान के खिलाफ मानते थे और इसी कारण से वे भी स्त्रियों की भूमिका में आना पसंद नहीं करते थ. विषम परिस्थितियों में किसी तरह अभिनेता सालुंके स्त्री की भूमिका में आने को तैयार हुए.